钦定古今图书集成/明伦汇编/闺媛典/第321卷 > 皇清五十四 > 谢宣妻叶氏
## 钦定古今图书集成/明伦汇编/闺媛典/第321卷 > 皇清五十四 > 谢宣妻叶氏

按《福建通志》：“叶氏，名球，副榜谢宣妻，叶汝栋女也。汝栋早卒，无子，氏生才两龄，与母林依舅氏，开州守逊，少警颖，舅氏集客有诵歌诗者，氏于”

屏后窃听，即能覆诵。性至孝，缝纫纺绩以供母。每凄风苦雨，母子抱持而泣。十七归宣，以贤孝闻。康熙己未，福州饥，舅姑相继殁，家徒四壁，氏丧祭尽礼，心力俱竭。后家稍饶，迎养母林于家，择嗣为治生，婚娶以承叶祧。性嗜书，治家睦族，动合古人。及宣卒，氏哀毁欲从，念三孤藐弱，不即死。严训礼法，昼治家政，夜则口授《诗》《书》大义，机杼之声，与咿唔相间，三孤俱成立。仲子道承，以乡举第一官翰林。